Nos magister Bartholomeus de Bosco, archidiaconus Bryssie in ecclesia Cabilonensi, et Aymo, curatus de Tervi, et nos Alardus, curatus de Curtis, notum facimus universis presentes litteras inspecturis, quod Regnaudus de Vilers, domicellus, et Guilleta, soror ejus, uxor Hugonis de Vile[r]s, ac Margareta, similiter soror dicti Regnaudi, uxor Symoni[s] de Buferes, in nostra propter hoc presentia constituti, confitentur et recognoscunt in judicio coram nobis se de mandato predictorum maritorum suorum et pro negociis suis utiliter expediendis mutuo re[ce]pisse et habuisse a venerabilibus et religiosis domino abbate et conventu Cluniacensi centum solidos Viennensium in pecunia numerata, pro quibus centum solidis dicti debitores necnon et mariti premissi titulo pignoris obligant et tradunt vel quasi eisdem abbati et conventui partem suam omnium fructuum, decimarum et primiciarum quas tenent, habent et possident vel quasi, per se vel per alium, in villa et parrochia de Curtis, tam in terris, vineis, primitiis, quam in rebus aliis quibuscunque, quoquo nomine censeantur, cum rebus pertinentibus ad decimationem predictam; que omnia supradicta ipsi debitores tenent in feodo et casamento a predictis abbate et conventu Cluniacensi nomine ecclesie Cluniacensis, prout ipsi debitores in juditio asserunt coram nobis. Promittentes predicti debitores et mariti premissi pro se et suis per stipulationem et juramenta sua coram nobis super sancta Dei euvangelia corporaliter prestita se contra dictam obligationem contraditionem per se vel per alios non venire nec contravenire volentibus consentire, quousque predictis domino abbati et conventui de dictis centum soludis plene fuerit satisfactum. Promittunt etiam omnes supradicti sub prestitis juramentis eosdem abbatem et conventum super dictis rebus obligatis contra quoslibet calumpniatores deffendere suis propriis sumptibus et expensis, si quis ipsos super eisdem rebus obligatis in parte vel in toto impeteret, in causam traheret, seu molestaret. Et pro hiis omnibus supradictis firmiter attendendis et obse[r]vandis dicti debitores obligant coram nobis eidem domino abbati et conventui omnia bona sua mobilia et immobilia, specialiter et expresse. Renunciantes sub prestitis juramentis coram nobis in hoc facto omnes predicti exceptioni, etc. (usque ad:) vel prodesse. In cujus rei testimonium, ad preces et instantiam supradictorum omnium debitorum et maritorum, sigilla nostra presentibus duximus apponenda. Datum anno Domini Mº CCº septuagesimo quinto, mense maii.